ইনজুরিতে বাদ পড়ায় পাকিস্তান সিরিজে বাংলাদেশের ব্যাটিং ওপেন করার দায়িত্ব পড়েছিল সৌম্য সরকারের ওপর। সেই দায়িত্ব খুব ভালভাবেই পালন করেছেন সৌম্য। সেক্ষেত্রে বিজয়ের ফেরাটা কি কঠিন হচ্ছে? কিন্তু না। এমনটা ভাবছেন না তিনি। দ্য রিপোর্টকে বিজয় বলেছেন, ‘এটা কোনো চাপ নয়। আমার মধ্যে নেতিবাচক কিছু আসে না কখনই। এ ছাড়া প্রত্যেক খেলোয়াড়ের সামনেই চ্যালেঞ্জ থাকে সব সময়। বাংলাদেশ এখন পরিণত একটি দল। সব মিলিয়ে বাংলাদেশের ক্রিকেট এখন আগের অবস্থায় নেই; খুব ভাল অবস্থানে আছে। সবার মধ্যেই কঠিন প্রতিযোগিতা চলছে। সবাই চিন্তা করছে ভাল পারফরম্যান্স করতে হবে; ভাল খেলে নিজের জায়গাটা পাকাপোক্ত করতে হবে। আমি মনে করি, আমার জন্য এটা বড় চ্যালেঞ্জ। আমি সব সময় এমন একটা বাংলাদেশের হয়ে খেলতে চাই। বাংলাদেশের জার্সিতে খেলাটা অনেক গর্বের, বেশি আনন্দদায়ক। সুযোগ এলে সেটাকে আমি কাজে লাগাতে চাই। আমি যে সব হার্ডওয়ার্কগুলো করেছি তার প্রতিফলন অবশ্যই আমি পাব।’